Απόφαση του Δικαστηρίου (τμήμα επανεξετάσεως), της 12ης Μαρτίου 2026, περί επανεξετάσεως της αποφάσεως του Γενικού Δικαστηρίου (πέμπτο πενταμελές τμήμα) που εκδόθηκε στις 21 Ιανουαρίου 2026 στην υπόθεση T-134/25, D (Απόφαση διαχείρισης της εναέριας κυκλοφορίας)
(Υπόθεση C-108/26 RX)
Γλώσσα διαδικασίας: η πολωνική
Αιτούν δικαστήριο
Sąd Rejonowy dla m.st. Warszawy w Warszawie
Διάδικοι στην υπόθεση της κύριας δίκης
Ενάγουσα: D S.A.
Εναγομένη: P S.A.
Ζητήματα προς επανεξέταση
Η επανεξέταση θα αφορά το ζήτημα αν, λαμβανομένων υπόψη ιδίως των αποφάσεων του Δικαστηρίου της 31ης Ιανουαρίου 2013, McDonagh (C‑12/11, EU:C:2013:43), και της 23ης Μαρτίου 2021, Airhelp (C‑28/20, EU:C:2021:226), η απόφαση του Γενικού Δικαστηρίου της Ευρωπαϊκής Ένωσης της 21ης Ιανουαρίου 2026, D (Απόφαση διαχείρισης της εναέριας κυκλοφορίας) (T‑134/25, EU:T:2026:35), θίγει την ενότητα ή τη συνοχή του δικαίου της Ένωσης, κατά το μέρος που το Γενικό Δικαστήριο αποφάνθηκε ότι:
απόφαση η οποία αφορά τη διαχείριση της εναέριας κυκλοφορίας δεν συνδέεται αναπόσπαστα, ως εκ της φύσεως ή των αιτίων της, με την κανονική άσκηση της δραστηριότητας του οικείου αερομεταφορέα, καθόσον δεν αποτελεί μέρος της δραστηριότητάς του, αλλά εμπίπτει στις δραστηριότητες και στην αρμοδιότητα των υπηρεσιών διαχείρισης της εναέριας κυκλοφορίας﮲
μια τέτοια απόφαση, ανεξαρτήτως του λόγου στον οποίο στηρίζεται, εκφεύγει του πραγματικού ελέγχου του αερομεταφορέα, υπό την επιφύλαξη ότι αυτός δεν συνέβαλε στη λήψη της εν λόγω απόφασης και,
κατά συνέπεια, το άρθρο 5, παράγραφος 3, του κανονισμού (ΕΚ) 261/2004 του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για τη θέσπιση κοινών κανόνων αποζημίωσης των επιβατών αεροπορικών μεταφορών και παροχής βοήθειας σε αυτούς σε περίπτωση άρνησης επιβίβασης και ματαίωσης ή μεγάλης καθυστέρησης της πτήσης και για την κατάργηση του κανονισμού (ΕΟΚ) αριθ. 295/91, έχει την έννοια ότι μια τέτοια απόφαση μπορεί να συνιστά «έκτακτη περίσταση», κατά τη διάταξη αυτήν, ανεξαρτήτως της διάρκειας της καθυστέρησης που συνεπάγεται και του λόγου στον οποίο στηρίζεται η λήψη της, εφόσον αποδεικνύεται ότι η εν λόγω απόφαση εκφεύγει του πραγματικού ελέγχου του συγκεκριμένου αερομεταφορέα, ιδίως όταν μπορεί να αποκλειστεί ότι ο αερομεταφορέας συνέβαλε στη λήψη της.
____________